SET ปิดเช้าร่วง 6 จุดตามตปท. เซ่นจีนจ่อลงดาบ “ตีตี โกลบอล” – โควิดในปท.กดดัน
SET ปิดเช้าร่วง 5.85 จุด รับปัจจัยลบจีนจ่อลงดาบ “บริษัท ตีตี โกลบอล อิงค์” ซึ่งอาจสั่งปรับเป็นเงินมหาศาลหรืออาจบังคับให้เพิกถอนการจดทะเบียนในตลาดหุ้นสหรัฐ และยังได้รับแรงกดดันจากโควิดระบาดหนัก โดยบ่ายนี้คาดตลาดฯซึมลง ให้แนวรับ 1,540 แนวต้าน 1,550 จุด
23 ก.ค. 2564

ด้านนักวิเคราะห์ กล่าวว่า ตลาดหุ้นไทยเช้านี้ปรับตัวลงในทิศทางเดียวกับตลาดหุ้นในภูมิภาคเอเชียที่เคลื่อนไหวในแดนลบ หลังจากมีรายงานข่าวว่ารัฐบาลจีนกำลังพิจารณาใช้มาตรการลงโทษขั้นเด็ดขาดกับบริษัท ตีตี โกลบอล อิงค์ ผู้ให้บริการแอปพลิเคชันเรียกรถโดยสารตีตีชูสิง (DiDi Chuxing) โดยอาจสั่งปรับเป็นเงินมูลค่ามหาศาล หรืออาจถึงขั้นบังคับให้บริษัทเพิกถอนการจดทะเบียนในตลาดหุ้นสหรัฐหลังจากเพิ่งเสนอขายหุ้นสามัญแก่ประชาชนทั่วไปเป็นครั้งแรก (IPO) เมื่อเดือนมิ.ย.ที่ผ่านมา
ขณะที่ความพยายามของทางการจีนในการควบคุมกลุ่มเทคโนโลยีที่ไปจดทะเบียนในตลาดหุ้นสหรัฐฯ ทำให้ Sentiment ตลาดในเอเชียไม่สดใส ขณะที่ตลาดหุ้นสหรัฐฯก็แกว่งแคบเมื่อคืนที่ผ่านมา ประกอบกับอยู่ในช่วงของการทยอยประกาศผลประกอบการของบริษัทจดทะเบียนในหลายตลาดฯด้วย
ส่วนบ้านเราเผชิญแรงกดดันจากสถานการณ์การแพร่ระบาดไวรัสโควิด-19 ที่ยังรุนแรง โดยยอดผู้ติดเชื้อทำนิวไฮอย่างต่อเนื่อง และจะเข้าสู่วันหยุดยาวหลายวันทำให้นักลงทุนเลือกขายทำกำไรออกมาก่อนเพื่อรอดูสถานการณ์โควิดในช่วงวันหยุด
อย่างไรก็ดีสัปดาห์หน้าจะต้องติดตามการประชุมคณะรัฐมนตรี (ครม.) จะมีมาตรการเยียวยาหรือกระตุ้นเศรษฐกิจออกมาเพิ่มเติมหรือไม่ รวมทั้งการประชุมคณะกรรมการกำหนดนโยบายการเงินของธนาคารกลางสหรัฐ (FOMC), การแถลงตัวเลขผลิตภัณฑ์มวลรวมภายในประเทศ (GDP) งวดไตรมาส 2/2564 ของสหรัฐและยูโรโซน อีกทั้งดัชนีผู้จัดการฝ่ายจัดซื้อ (PMI) ของจีนที่จะทยอยออกมา 
ทั้งนี้แนวโน้มการลงทุนในช่วงบ่ายนี้ นักวิเคราะห์คาดตลาดฯคงยังซึมตัวลง โดยมีแนวรับ 1,540 จุด ส่วนแนวต้าน 1,550 จุด
ส่วนหลักทรัพย์ที่มีมูลค่าการซื้อขายสูงสุด 5 หลักทรัพย์ ได้แก่
STECH มูลค่าการซื้อขาย 2,122.86 ล้านบาท ปิดที่ 3.44 บาท เพิ่มขึ้น 0.66 บาท
PSL มูลค่าการซื้อขาย 874.50 ล้านบาท ปิดที่ 20.80 บาท เพิ่มขึ้น 1.20 บาท          
TSTH มูลค่าการซื้อขาย 807.55 ล้านบาท ปิดที่ 1.84 บาท เพิ่มขึ้น 0.12 บาท
RCL มูลค่าการซื้อขาย 799.68 ล้านบาท ปิดที่ 56.50 บาท เพิ่มขึ้น 1.75 บาท     
7UP มูลค่าการซื้อขาย 790.16 ล้านบาท ปิดที่ 3.28 บาท เพิ่มขึ้น 0.28 บาท